KLASA: 034-05/24-01/166

URBROJ: 711-02-01/03-2024-2

Zagreb, 05. prosinca 2024. g.

**TOMISLAV BENJAK**

**ravnatelj Nastavnog zavoda za hitnu**

**medicinu Varaždinske županije**

**Predmet: mišljenje na zahtjev obveznika Tomislav Benjak,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 03. prosinca 2024.g. pod KLASA: 034-05/24-01/166 zaprimilo zahtjev za mišljenje koje je podnio Tomislav Benjak, ravnatelj Nastavnog zavoda za hitnu medicinu Varaždinske županije.

U podnesenom zahtjevu obveznik postavlja upit može li ravnatelj zdravstvene ustanove, koji ne obavlja druge poslove i ima Ugovor o radu sklopljen samo za obavljanje poslova ravnatelja zdravstvene ustanove, pravo na isplatu dara povodom dana sv. Nikole za 2024.g. za djecu kako je to propisano Temeljnim kolektivnim ugovorom za zaposlenike u javnim službama.

Obveznik se pritom poziva na Zakon o zdravstvenoj zaštiti („Narodne novine“, broj 100/18., 125/19., 133/20., 147/20., 136/21., 119/22., 156/22., 33/23., 145/23., 36/24) koji u čl. 85.a. propisuje da za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva. Na prava i obveze ravnatelja zdravstvene ustanove koja nisu utvrđena ovim Zakonom primjenjuju se odredbe zakona kojim se uređuje sprječavanje sukoba interesa.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 66. sjednici održanoj 05. prosinca 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

U konkretnom slučaju, utvrđeno je da je dana 24. ožujka 2023. godine donesen Zakon o izmjenama i dopunama Zakona o zdravstvenoj zaštiti („Narodne novine“, broj 33/23.) kojim je dopunjena odredba članka 85. navedenog Zakona. Slijedom toga, člankom 85. a. Zakona o zdravstvenoj zaštiti propisano je da ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave, odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva, dok je stavkom 2. istog članka propisano da se na prava i obveze ravnatelja zdravstvene ustanove koja nisu utvrđena Zakonom o zdravstvenoj zaštiti primjenjuju odredbe zakona kojim se uređuje sprječavanje sukoba interesa. Cijeneći citirane odredbe navedenog Zakona, Povjerenstvo zaključuje da bi ravnatelji zdravstvenih ustanova imali pravo na isplatu onih materijalnih prava (božićnice, regresa, dara za dijete i dr.) na koja imaju pravo temeljem propisa kojima se uređuju navedena prava u sustavu zdravstva, kako je to navedenim posebnim zakonom i određeno.

Ne ulazeći u tumačenje propisa iz područja zdravstva, Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 06. ožujka 2002. godine, zauzeo stajalište kako kolektivni ugovori nemaju značaj propisa, pritom ukazujući kako se propisom podrazumijeva akt opće-obveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Benjak, elektroničkom dostavom
2. Objava na internetskoj stranici Povjerenstva
3. Pismohrana